# Flora de Pablo Dávila

Flora de Pablo Dávila (Salamanca, 25 de febrer de 1952) és una doctora espanyola en medicina, especialista en biologia cel·lular i molecular del desenvolupament i la fisiopatologia del sistema nerviós.
El 1975 es va llicenciar en Medicina i es va diplomar en Psicologia per la Universitat de Salamanca, on es doctorà després en Medicina Interna i Endocrinologia. Va treballar durant 10 anys als Estats Units, primer com a becària postdoctoral (1980-1982) i després com a investigadora (1984-1991 i 1995-1996) als National Institutes of Health (Bethesda) i a l'Institut de Tecnologia de Califòrnia (Caltech, Pasadena). Durant el període 1982-1984 va ser Facultativa Adjunta del Servei d'Endocrinologia de l'Hospital de la Santa Creu i Sant Pau de Barcelona, al qual va continuar vinculada amb la supervisió de projectes de recerca fins al 1989.
L'any 1991 va tornar a Espanya com a Investigadora Científica del Centre d'Investigacions Biològiques (CIB) del Consell Superior d'Investigacions Científiques (CSIC) a Madrid. Entre el 2007 i el 2008 va ser Directora General de l'Instituto de Salud Carlos III. Actualment és Professora d'Investigació del CSIC en el Departamento de Medicina Celular y Molecular del CIB. El 2001 va ser una de les fundadores de l'Asociación de Mujeres Investigadoras y Tecnólogas i la seva primera presidenta (2001-2007).
El 1991 va crear el grup de recerca Factores de Crecimiento en el Desarrollo de Vertebrados, que el 2007 va canviar de nom a Laboratorio 3D: desarrollo, diferenciación, degeneración. Juntament amb membres del grup que lidera, va fundar l'empresa de base tecnològica Proretina Therapeutics, que desenvolupa fàrmacs per al tractament de distròfies i degeneracions de la retina.

## Premis i reconeixements

* 2001: VIII Premio de Divulgación Feminista Carmen de Burgos, per l'article Mujer y Ciencia desde la Europa del Sur, atorgat per l'Asociación de Estudios Históricos sobre la Mujer y la Universitat de Màlaga.
* 2007-2009: SET-Routes University Ambassador. Programa EU coordinat per l'European Molecular Biology Laboratory (EMBL).
* 2011 i 2012: Escollida entre Las 100 Top Mujeres Líderes en España.
* 2013: Premiada en la XIV Edició dels Premis Ana Tutor.

## Referències

* 1 2 3 4 «Curriculum Vitae de Flora de Pablo Dávila». [Consulta: 24 desembre 2021].
* ↑ «Flora de Pablo, bióloga celular | Efemérides» (en castellà). Mujeres con ciencia, 25-02-2016. [Consulta: 24 desembre 2021].
* ↑ Nota EFE. «Nace Asociación de Mujeres Investigadoras para promover igualdad», 2002. Arxivat de l'original el 2016-03-03. [Consulta: 10 octubre 2014].
* ↑ «Presentación AMIT. Universidad Pablo de Olavide». Arxivat de l'original el 2016-03-03. [Consulta: 10 octubre 2014].
* ↑ «Laboratorio 3D: desarrollo, diferenciación, degeneración». Arxivat de l'original el 2014-10-15. [Consulta: 8 octubre 2014].
* ↑ «Nota de Premsa. Proretina Therapeutics». Arxivat de l'original el 2014-10-15. [Consulta: 8 octubre 2014].
* ↑ Flora de Pablo. «Mujer y ciencia desde la Europa del sur», 05-01-2000. [Consulta: 8 octubre 2014].
* ↑ «SET-Routes University Ambassador», 2009. Arxivat de l'original el 2016-03-03. [Consulta: 9 octubre 2014].
* ↑ «100 mujeres líderes en España». EL MUNDO, 25-10-2012 [Consulta: 9 octubre 2014].
* ↑ Diario Vasco. «Dos asociaciones y tres mujeres reciben los premios Ana Tutor 2013 Agencia EFE», 27-01-2013. Arxivat de l'original el 2014-10-14. [Consulta: 9 octubre 2014].